

**BENDRA PERTVARKYMO VALDYBA**

**PRANEŠIMAS APIE LAISVĄ DARBO VIETĄ**

**Fondo tarnautojas**

**(SRB/AD/2016/019)**

|  |  |
| --- | --- |
| **Sutarties tipas** | Laikinai priimtas tarnautojas |
| **Pareigų grupė ir kategorija** | AD5 |
| **Sutarties trukmė** | 3 metai (sutartis gali būti pratęsta) |
| **Sritis** | Bendras pertvarkymo fondas (BPF) |
| **Darbo vieta** | Briuselis (Belgija) |
| **Apskaičiuotasis bazinis mėnesinis darbo užmokestis** | 4 637,77 € |
| **Paraiškų pateikimo terminas** | 2017 m. sausio 21 d. |
| **Rezervo sąrašas galioja iki** | 2017 m. gruodžio 31 d. |
| **Bandomasis laikotarpis** | 9 mėnesiai |

**BPV**

**BPV** yra Europos bankų sąjungoje veikianti Europos pertvarkymo institucija ir **antrasis naujai sukurtos bankų sąjungos ramstis. Kartu su nacionalinėmis pertvarkymo institucijomis ji sudaro vadinamąjį bendrą pertvarkymo mechanizmą (BPeM).** Ši institucija glaudžiai bendradarbiauja su nacionalinėmis dalyvaujančių valstybių narių pertvarkymo institucijomis, Europos Komisija ir ypač Europos Centriniu Banku.

Jos misija – užtikrinti tvarkingą žlungančių bankų pertvarkymą, kad šis procesas turėtų kuo mažesnį poveikį dalyvaujančių valstybių narių, ir ne tik jų, realiajai ekonomikai ir viešiesiems finansams.

BPV taip pat atsakinga už Bendro pertvarkymo fondo, kuris įsteigtas įgyvendinant bendrą pertvarkymo mechanizmą, siekiant užtikrinti, kad prireikus būtų galima gauti vidutinės trukmės finansavimo paramą, kol kredito įstaiga restruktūrizuojama ir (arba) pertvarkoma, valdymą.

BPV yra savarankiškai savo veiklą finansuojanti Europos Sąjungos agentūra.

BPV atliks tam tikrus darbus, kad būtų pasirengta žlungančių bankų arba bankų, kurie, tikėtina, žlugs, pertvarkymui ir jie būtų pertvarkyti.

**Darbas**

Kvietimą pareikšti susidomėjimą BPV organizuoja siekdama sudaryti laikinai priimtų tarnautojų, galinčių eiti BPF fondo tarnautojo pareigas, rezervo sąrašą.

# Darbo pobūdis

Fondo tarnautojas dalyvaus plėtojant Bendro pertvarkymo fondo veiklą, *visų pirma įgyvendinant BPF įnašų, finansavimo ir investicijų politiką ir atliekant kasdienius jo darbus,* siekiant įgyvendinti BPV tikslus ir įvykdyti Bendro bankų pertvarkymo mechanizmo reglamente ir deleguotajame reglamente nustatytus reikalavimus.

Atsižvelgiant į atrinktojo darbuotojo profesinę patirtį, jis taip pat padės kurti priemones, kurias BPF galėtų naudoti savo kasdienėje veikloje.

Fondo tarnautojas bus tarptautinės komandos narys. Jis glaudžiai bendradarbiaus su viršesniais komandos nariais, demonstruodamas gebėjimą jų prižiūrimas savarankiškai atlikti tam tikras užduotis, taip pat vadovautis į paslaugas orientuotu požiūriu ir laikytis požiūrio, kad neįveikiamų užduočių nėra.

## Pareigos

Atsižvelgiant į sukauptą profesinę patirtį, fondo tarnautojas bus paskirtas į vieną iš BPF komandų. Nuo to priklausys, kokias pareigas paskirtasis darbuotojas turės vykdyti.

Finansavimo komandoje fondo tarnautojas:

* + padės vykdyti BPF lėšų skyrimo ir finansavimo strategiją, apibrėžtą valdybos ir BPF taikytinuose teisės aktuose. Tai apima dalyvavimą derybose (diskusijose teisiniais ir finansiniais klausimais) dėl skolinimosi ir panašių BPF priemonių;
  + tvarkys ataskaitas, kurios teikiamos įgyvendinant BPF lėšų skyrimo politiką ir rizikos valdymo sistemą, siekiant užtikrinti tinkamą lėšų skyrimo ir finansavimo sandorių vykdymą;
  + padės derantis su išorės viešojo ir (arba) privačiojo sektoriaus finansų įstaigomis lėšų skyrimo ir finansavimo klausimais;
  + bendradarbiaus su kitomis viešosiomis institucijomis, valstybėmis narėmis ir finansų rinkos institucijomis, valdant lėšų skyrimo ir finansavimo procesą.

Įnašų komandoje fondo tarnautojas:

* + įgyvendins BPF apibrėžtus su įnašais susijusius procesus;
  + koordinuos ekspertų ir padėjėjų darbą įgyvendinant su įnašais susijusius procesus, t. y., be kita ko, analizuos ir kontroliuos bankų duomenis, rizikos parametrus, skaičiavimus, ataskaitų teikimą, mokėjimo įsipareigojimus ir užtikrinimo priemones;
  + palaikys ryšius su nacionalinėmis pertvarkymo institucijomis;
  + dalyvaus toliau plėtojant Bendro pertvarkymo fondo veiklą ir jo funkcijas.

Investicijų komandoje fondo tarnautojas:

* + įgyvendins BPF investicijų strategiją;
  + dalyvaus vykdomame investicijų valdymo proceso vertinime;
  + stebės portfelinių investicijų efektyvumą;
  + kartu su išorės partneriais plėtos BPF ataskaitų teikimo ir rizikos valdymo sistemą;
  + įgyvendins investicijų valdymo susitarimus su išorės subjektais pagal BPV valdybos apibrėžtą BPF strategiją ir politiką ir
  + vykdys su investicijomis susijusius sprendimus.

Visose srityse:

* už pagrindinę veiklą atsakingų organizacijos vadovų prašymu, tarnybos naudai atlikti kitus darbus.

**Būtina kvalifikacija ir patirtis**

# Tinkamumo kriterijai

## Bendrosios sąlygos

Iki šio kvietimo teikti paraiškas termino kandidatai turi:

* būti Europos Sąjungos valstybės narės piliečiai,
* galėti naudotis visomis piliečių teisėmis;
* būti įvykdę visas karo tarnybą reglamentuojančiuose nacionalinės teisės aktuose nustatytas prievoles;
* atitikti su numatytomis pareigomis susijusius būdo bruožams keliamus reikalavimus;
* būti fiziškai tinkami atlikti savo pareigas[[1]](#footnote-1).

## Išsilavinimas

Išsilavinimas, atitinkantis diplomu patvirtintas užbaigtas ne mažiau kaip trejų metų trukmės universitetines studijas (ekonometrijos, matematikos, ekonomikos ir verslo administravimo programa su patvirtintu kiekybinės analizės komponentu).

Bus atsižvelgiama tik į ES valstybėse narėse suteiktus arba tų ES valstybių narių institucijų išduotais atitikties pažymėjimais pripažintus mokslo laipsnius.

## Kalbų mokėjimas

Kadangi anglų kalba yra pagrindinė BPV darbo kalba, kandidatams būtinos puikios rašytinės ir šnekamosios anglų kalbos žinios (Pastaba. Kandidatai, kurių anglų kalba yra gimtoji, pokalbio etape turės pademonstruoti gebėjimą dirbti antrąja ES kalba). Kandidatai taip pat privalo pakankamai gerai mokėti kitą oficialiąją Europos Sąjungos kalbą[[2]](#footnote-2).

# Atrankos kriterijai

**Esminiai reikalavimai**

* Tinkamumas vykdyti 1 dalyje aprašytas pareigas;
* puikūs akademiniai rezultatai[[3]](#footnote-3);
* puikūs analitiniai ir problemų sprendimo įgūdžiai;
* gebėjimas veiksmingai bendrauti ir palaikyti ryšius su tarptautiniais klientais ir išorės suinteresuotaisiais subjektais;
* gebėjimas sparčiai prisitaikyti prie susiklosčiusių aplinkybių;
* puikūs IRT įrangos ir taikomųjų programų naudojimo įgūdžiai;
* gebėjimas kokybiškai ir efektyviai atlikti pavestas užduotis;
* gebėjimas dirbti daugiakultūrėje komandoje ir
* puikios šnekamosios ir rašytinės anglų kalbos žinios.

**Privalumui**

* Magistro laipsnis arba aukštesnis nei bakalauro laipsnis ekonometrijos, matematikos, ekonomikos ar verslo administravimo (su patvirtintu kiekybinės analizės komponentu), teisės ar kitoje su darbu tiesiogiai susijusioje srityje;
* Europos bankų sąjungos, ypač BPeM ir BPV veiklos išmanymas;
* bankininkystės sektoriaus išmanymas.

**Atrankos procesas**

# Kaip pateikti paraišką

Paraišką galite pateikti prisijungę prie „EU CV Online“ sistemos[[4]](#footnote-4).

Kad galėtų pateikti paraišką prisijungę prie „EU CV Online“ duomenų bazės, kandidatai visų pirma turi susikurti paskyrą arba prisijungti prie esamos paskyros. Jeigu jie to dar nepadarė, kandidatai pirmiausia turi užpildyti elektroninę gyvenimo aprašymo formą. Paraiškos pateikiamos anglų kalba. Užpildę gyvenimo aprašymo formą, kandidatai gali pasirinkti ir pateikti paraišką pagal pasirinktą kvietimą pareikšti susidomėjimą. Kandidatams patariama užpildyti visus tiesiogiai susijusius paraiškos laukus. Visus techninius klausimus dėl „EU CV Online“ reikia pateikti „EU CV Online“ kontaktų puslapyje.

**Prieš pateikdami paraišką, turėtumėte atidžiai patikrinti, ar atitinkate visus tinkamumo kriterijus.**

Internetinę registraciją privalote užbaigti laiku. Primygtinai rekomenduojame nelaukti ir paraišką pateikti ne per paskutines kelias dienas, kadangi dėl didelės interneto tinklo apkrovos arba interneto ryšio sutrikimo jūsų internetinė registracija gali nutrūkti jos dar neužbaigus, todėl jums gali tekti iš naujo pakartoti visą procesą. Pasibaigus terminus, jūs nebegalėsite užsiregistruoti.

Šiame etape nereikia pateikti jokių papildomų dokumentų – juos reikės pateikti vėliau, įdarbinimo proceso metu (žr. 5.3 skyrių).

Užbaigę internetinę registraciją, ekrane pamatysite registracijos numerį, kurį turite užsirašyti. Gavus šį numerį, registracijos procesas yra užbaigtas. Tai bus jūsų referencinis numeris visais su jūsų paraiška susijusiais klausimais. Jeigu negavote numerio, jūsų paraiška neužregistruota!

Patvirtinimas, kad jūsų paraiška gauta, bus nusiųstas jūsų paraiškoje nurodytu e. pašto adresu. Jūs turite patikrinti, ar tiksliai nurodėte e. pašto adresą.

**Paraiškų pateikimo terminas – 2017 m. sausio 21 d. vidurdienis (12 val. Briuselio laiku)**

Paraiškas galite pateikti adresu

[**https://ec.europa.eu/dgs/personnel\_administration/open\_applications/CV\_Cand/index.cfm?fuseaction=premierAcces**](https://ec.europa.eu/dgs/personnel_administration/open_applications/CV_Cand/index.cfm?fuseaction=premierAcces).

Jeigu dėl negalios jūs negalite užsiregistruoti internetu, paraišką (gyvenimo aprašymą ir motyvacinį laišką) galite pateikti popierine forma, išsiųsdami registruotą laišką[[5]](#footnote-5), kurio pašto ženklo antspaudo data turi būti nė vėlesnė kaip registracijos paskutinė diena. Visas tolesnis BPV ir jūsų bendravimas vyks paštu. Tokiu atveju kartu su paraiška turite pateikti pripažintos institucijos išduotą negalią patvirtinantį dokumentą. Taip pat atskirame lape turėtumėte nurodyti visas ypatingas sąlygas, kuriomis, jūsų nuomone, reikėtų pasirūpinti, kad jums būtų lengviau dalyvauti atrankoje.

Jeigu jums reikėtų daugiau informacijos ir (arba) iškiltų techninių problemų, rašykite e. pašto adresu [SRB-RECRUITMENT@srb.europa.eu](mailto:SRB-RECRUITMENT@srb.europa.eu).

# Atrankos procedūros etapai

## Dalyvavimo atrankos procedūroje patvirtinimas

Pasibaigus internetinės registracijos terminui, atrankos komitetas patikrins, ar pateiktos paraiškos atitinka 2 skyriuje aprašytus tinkamumo kriterijus. Vėliau šias sąlygas atitinkančios paraiškos bus vertinamos pagal 3 skyriuje nurodytus atrankos kriterijus.

## Pirminis paraiškų vertinimas

Atrankos komitetas vertins kiekvieną reikalavimus atitinkančią paraišką, atsižvelgdamas į kandidato kvalifikaciją ir pasirengimą, profesinę patirtį ir motyvaciją pagal 1.1 skyriuje apibūdintas pareigas.

## Kvietimas dalyvauti vertinimo etape

Po pirminio paraiškų vertinimo tinkamiausi kandidatai į šias pareigas bus kviečiami atvykti atlikti testą ir pokalbio su atrankos komitetu Briuselyje. Atrankos komitetas taip pat gali nuspręsti į šį etapą įtraukti papildomus testus.

*Kandidatai bus iš anksto išsamiai informuoti apie pokalbio laiką, datą ir vietos, kurioje šis pokalbis vyks, adresą.*

Atrinktųjų kandidatų, kuriuos bus numatoma įdarbinti, bus prašoma pateikti savo diplomo (-ų) originalus arba patvirtintas kopijas ir profesinę patirtį patvirtinančius dokumentus, kuriuose turi būti aiškiai nurodytos darbo pradžios ir pabaigos datos, užimamos pareigos ir tiksliai aprašytos vykdomos ar vykdytos pareigos. Prieš pasirašant sutartį, atrinktojo (-ųjų) kandidato(-ų) bus prašoma pateikti atitiktį tinkamumo kriterijams patvirtinančius originalius dokumentus.

## Vertinimo etapas

Pokalbis ir visi kiti testai padės atrankos komitetui įvertinti kandidatą pagal 3 skyriuje aprašytus atrankos kriterijus.

Vertinimo procesas vyks anglų kalba.

## Dokumentų patikrinimas ir tikrinimo procedūra

Kandidatų paraiškos bus tikrinamos pagal pateiktus papildomus dokumentus, siekiant patvirtinti, kad jos užpildytos tiksliai ir atitinka reikalavimus.

Jeigu kuriame nors šios procedūros etape bus nustatyta, kad paraiškoje buvo sąmoningai nurodyta klaidinga informacija, kandidatas bus pašalintas iš atrankos proceso.

Jūs taip pat būsite diskvalifikuoti, jeigu:

* neatitiksite tinkamumo kriterijų;
* nepateiksite visų reikiamų papildomų dokumentų.

## Rezervo sąrašas

Atrankos komitetas įtrauks visus tinkamiausius reikalavimus atitikusius kandidatus į rezervo sąrašo projektą. Šis projektas bus pateiktas tvirtinti BPV pirmininkui. Priimtas rezervo sąrašas galios iki 2017 m. gruodžio 31 d. BPV sprendimu rezervo sąrašai gali būti išplėsti. Prieš pateikiant pasiūlymą užimti atitinkamas pareigas, į rezervo sąrašą įtrauktiems kandidatams gali tekti sudalyvauti BPV surengtame papildomame vertinimo etape (pvz., atvykti papildomo pokalbio).

Įtraukimas į rezervo sąrašą nereiškia, kad jums suteikta teisė įsidarbinti BPV.

**Kita svarbi informacija**

# Bendra informacija

## Lygios galimybės

BPV laikosi lygių galimybių politikos ir priima paraiškas nediskriminuodama kandidatų dėl jokių priežasčių.

## Atrankos komitetas

Atrankos komiteto nariai bus paskirti. Atkreipiame dėmesį į tai, kad atrankos komiteto vidaus procedūros yra visiškai konfidencialios ir kad bet koks bendravimas su šio komiteto nariais yra draudžiamas.

## Apytikslis grafikas

Atrankos procesas gali užtrukti kelis mėnesius; šiuo laikotarpiu nebus skelbiama jokia informacija. Atrankos komisija numato įdarbinimo į šią laisvą darbo vietą procesą užbaigti 2017 m. pirmame ketvirtyje, o atrinktieji kandidatai idealiu atveju turėtų pradėti eiti pareigas 2017 m. antrame ketvirtyje.

## Įdarbinimo sąlygos ir karjera

Vadovaujantis Europos Sąjungos kitų tarnautojų įdarbinimo sąlygomis, atrinktiesiems kandidatams gali būti pasiūlyta pirminiam 3 metų laikotarpiui pasirašyti laikinai priimto tarnautojo sutartį, kuri gali būti pratęsta dar trejiems metams. Pasibaigus antrajam laikotarpiui, sutartis gali būti pratęsta neribotam laikui.

Darbo vieta yra Briuselyje (Belgijoje), kur įsikūrusi BPV.

## Atlygis

Atrinktiesiems pareiškėjams, kuriems bus pasiūlyta darbo sutartis, pradėjus eiti pareigas, atsižvelgiant į jų profesinę patirtį, bus suteikta AD5 kategorijos 1 arba 2 pakopa. Nuo 2016 m. gruodžio 1 d. AD5 kategorijos pareigūnų bazinis mėnesinis darbo užmokestis Briuselyje yra:

* 1 pakopos – 4 637,77 €;
* 2 pakopos – 4 832,65 €.

Be bazinio darbo užmokesčio, darbuotojai gali turėti teisę gauti įvairias išmokas, visų pirma ekspatriacijos išmoką, namų ūkio išmoką, išmoką vaikui išlaikyti ir mokymosi išmoką. Išmokant darbo užmokestį, iš jo iš karto išskaičiuojamas Bendrijos mokestis, o nacionaliniai mokesčiai darbuotojams netaikomi.

## Asmens duomenų apsauga

Kaip už konkurso organizavimą atsakinga institucija, BPV užtikrina, kad pareiškėjų asmens duomenys būtų tvarkomi pagal 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (Europos Sąjungos oficialusis leidinys, L 008, 2001 m. sausio 12 d.). Visų pirma tai taikoma tokių duomenų konfidencialumui ir saugumui.

## Skundų pateikimo tvarka

Jeigu kandidatas laikosi nuomonės, kad jo atžvilgiu priimtas neteisingas sprendimas, vadovaudamasis Europos Sąjungos pareigūnų tarnybos nuostatų ir kitų tarnautojų įdarbinimo sąlygų 90 straipsnio 2 dalimi, jis gali pateikti skundą šiuo adresu:

SRB

Selection procedure: Ref. SRB/AD/2016/019

Treurenberg 22 (T-22 office 01/PO59)

B-1049 Brussels,

BELGIJA

Skundas turi būti pateiktas per 3 mėnesius. Terminas, per kurį galima pradėti tokią procedūrą (žr. darbuotojų tarnybos nuostatus, iš dalies pakeistus 2013 m. spalio 22 d. Europos Parlamento ir Tarybos reglamentu Nr. 1023/2013, paskelbtu Europos Sąjungos oficialiajame leidinyje, L 287, 2013 m. spalio 29 d., <http://europa.eu./eur-lex>), pradedamas skaičiuoti nuo to momento, kai kandidatui pranešama apie jam nepalankų veiksmą.

1. Prieš pradedant eiti šias pareigas, atrinktojo kandidato sveikatą patikrins vienas iš institucijų medicinos tarnybos darbuotojų. [↑](#footnote-ref-1)
2. Airių, anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių. [↑](#footnote-ref-2)
3. Kandidatai raginami paraiškos formoje pateikti išsamius duomenis apie bendrą pagrindinių universitetinių studijų rezultatų įvertinimą, taip pat pagrindinių su numatyta pareigybe susijusių dalykų pažymius. Prieš įdarbinant, atrinktųjų kandidatų bus prašoma pateikti patvirtintą išsamaus išrašo su visais rezultatais kopiją. [↑](#footnote-ref-3)
4. „EU CV Online“ yra Europos Komisijos laikinojo darbuotojų įdarbinimo tikslais naudojama priemonė. [↑](#footnote-ref-4)
5. Single Resolution Board, Treurenberg 22, B-1000 Brussels [↑](#footnote-ref-5)